Noodsaaklike mediese toerusting gaar stof opDie departement van gesondheid sal ondersoek by die Pelonomi-hospitaal in Bloemfontein in die Vrystaat instel nadat noodsaaklike mediese toerusting en verbruikersgoedere in ŉ stoorkamer by die hospitaal gevind is. Die toerusting en goedere is Vrydag ontdek toe Ace Magashule, die provinsie se premier, die hospitaal besoek het tydens ŉ skoonmaakoperasie as deel van die Mandeladag-inisiatief. Magashule het onder andere nuwe hartmonitors, uniforms, inspuitings, waspoeier en toiletpapier in ŉ stoorkamer agter die hospitaal opgespoor. Die Pelonomi-hospitaal is die grootste hospitaal in die Vrystaat en sukkel om kop bo water te hou weens ŉ gebrek aan toerusting en medisyne as gevolg van ŉ tekort aan fondse. Tebogo Oepeng, ŉ woordvoerder van die provinsiale departement van gesondheid, het Dinsdag gesê ŉ onafhanklike ondersoekspan sal so gou moontlik probeer bepaal wat presies gebeur het. “Benny Malokoane, LUR van gesondheid, en Sam Mashinini, LUR van openbare werke, het Maandag met die hospitaal se bestuur en vakbonde vergader,” het Oepeng gesê. Almal by die vergadering het saamgestem dat die persone wat vir die storting verantwoordelik is, aanspreeklik gehou moet word. “Dit kan nie geduld word nie, veral nie omdat daar ŉ tekort aan die toerusting en goedere aangemeld is nie.” Volgens Oepeng gaan ŉ onafhanklike span van kenners in die gesondheidsbedryf die saak ondersoek.